[bookmark: _GoBack]Referat fra Vinterbad Bryggens generalforsamling den 16. maj 2018:

Dagsorden for generalforsamlingen:
1. Valg af dirigent
2. Bestyrelsens beretning
3. Emner til debat
a. Helårsbad / opsamling fra workshop
b. Antal medlemmer
c. Stillezone
4. Forelæggelse af årsregnskab til godkendelse
5. Forelæggelse af budget til godkendelse
6. Fastsættelse af kontingent
7. Beslutning om skattefri godtgørelse til bestyrelsen 2017/18
8. Behandling af indkomne forslag
9. Valg af bestyrelsesmedlemmer og suppleanter
10. Valg af revisor
11. Eventuelt


Ad. 1. Valg af dirigent:
Kaj Kramer Molbech Pedersen blev valgt til dirigent og Sarah Dorph blev valgt som referent. 

Dirigenten fastslog, at generalforsamlingen var lovligt indvarslet og beslutningsdygtigt.

Dagsorden for generalforsamlingen blev præsenteret, hvorefter der skete en kort præsentation af den siddende bestyrelse: Formand Uffe Rasmussen, Kasserer Kaj Kramer Molbech Pedersen, Kirstine Krarup Hjortshøj (kommunikationsgruppe), June Tessin (gusgruppe), Sara Esdahl (gusgruppe og arrangør af workshop omkring helårsbad). Næstformand Pernille Brøgger kunne ikke deltage på generalforsamlingen.

Ad. 2. Bestyrelsens beretning: 
Formand Uffe Rasmussen beretter om bestyrelsens arbejde gennem året.

Medlemstal: Vi er 2800 medlemmer og der er stadigvæk åben for optag. Formanden beretter om de forskellige udvalgs aktiviteter i løbet af året:

Aktivitetsgruppen: har afholdt nytårshop, sæsonstart med gratis is og gæstebadedage med stor interesse både fra indland som udland. Kolossal stor indsats fra de frivillige i arbejdsgruppen.
Driftsgruppen: Her har der også været meget hjælp fra de frivillige. Der er blevet sat måtter op, skiftet, skruet og repareret diverse ting i saunavognene. 
Sikkerhedsgruppen: Sørget for at Falck kasser og at sikkerhedsmateriale til anlæg har været i tiptop stand og i orden. 
Gusgruppen: 14 gusmestre har været på guskursus, og der er blevet afholdt mange spændende og forskellige gus igennem året. 
Kommunikationsgruppens: Har udsendt nyhedsbreve, sørget for at foreningen har haft fokus i pressen, samt udarbejdet skilte og reminders. 
Økonomi- og Administrationsgruppen: har udarbejdet et årshjul, tegnet nye forsikringer og afholdt nøgleudleveringer gennem hele sæsonen.

Formanden fortsætter sin beretning med, at fortælle om bestyrelsens fokusområder for bibeholdelse af forenings kultur. Hvor vigtigt det er at bære sit blå armbånd tydeligt. Fokus på at imødekomme medlemmers forskellige måder at vinterbade på, og at vi skal give plads til hinandens forskelligheder. Tale pænt og høfligt til hinanden. Derudover berettes det, at bestyrelsen har arbejdet videre med sidste års prøveperiode med stillesauna.

Efter beretningen fra formand Uffe Rasmussen, blev der sat fokus på de frivillige i foreningen. Der blev sagt tak til alle frivillige, der har ydet en indsats, og 5 medlemmer blev fremhævet. Bestyrelsen overrakte disse 5 medlemmer et gavekort for deres kæmpe indsats.

Ad. 3. Emner til debat
Generalforsamlingen fortsatte med debat om foreningens fremtidige vej.
Sara Esdahl fremlagde en kort beskrivelse af, hvad der kom frem på workshoppen der blev afholdt 17. marts 2018, og hvilke spørgsmål den kommende arbejdsgruppe kan arbejde videre med.
- Skal det være småt, hvordan skal det se ud, skal det være BIG projektet der kører videre og kan man bruge nogen af de ideer, som oplægget fra Svanemøllen vinterbade forening bidrog med.
Derefter var der et kort oplæg fra en 3 medlemmer, som havde arbejdet lidt videre efter workshoppen. Peter Karkov fortæller og holder et kort ideoplæg til hvilke muligheder man evt. kan arbejde videre med når Politikgruppen/Helårsbadsgruppen er blevet nedsat.

Input fra generalforsamlingens skare:
Den altafgørende faktor er, at der er nogen frivillige der vil arbejde med projektet, så bestyrelsen kan koncentrere sig om de overordnede beslutninger samt den daglige drift af foreningen. 
Der bliver spurgt til hvad kommunen siger, hvortil der bliver svaret, at man er i opstartsfasen til dialog med kommunen om fremtiden for Vinterbad Bryggen. Kommunen vil evt. søge fonde til finansiering. Medlem nævner havnebad på papirøen, og spørger om der er kommunal interesse for begge dele. Uffe Rasmussen svarer: kommunen er interesseret i begge dele. 
Der bliver debatteret om forskellige visioner for et helårsbad, den ”gamle” vision: at ALLE skal kunne vinterbade, Plads til alle, mangfoldighed, og at der skal være åben for offentligheden på visse dage. ”Ny” vision kommet fra workshoppen: at foreningen skal være eksklusiv, intim, hyggelig og kun for medlemmer.
2 tidligere bestyrelsesmedlemmer, Julie Abitz og Marie Johnsen,  vvil gerne give den nye arbejdsgruppe deres viden og knowhow med fra tidligere. 
Der skal nedsættes en arbejdsgruppe, som skal komme med noget konkret til kommunen. 
Vi har mange medlemmer, men kun få, der yder en aktiv rolle, 100 medlemmer advokerer for 2800 medlemmer. Svanemøllen (som holdt oplæg på workshoppen) havde ildsjæle og var arkitekter og kan derfor ikke umiddelbart sammenlignes med vores foreningen. 
Det blev forslået, at man droppede planer om helårsbad og forsætter som hidtil, hvortil der blev svaret, at vi pt. kun har aftale med kommunen for en tidsbegrænset periode, da aftalen med kommunen var, at vi ville søge fonde til et helårsbad. Det antages at vores aftale med Københavns Kommune kan forlænges.
Arbejdsgruppernes opgaver skal måske ikke kun ydes af frivillige, men i et vist omfang af lønnede medarbejdere. Skal man eventuelt hyre en studentermedhjælper som projektmanager på helårsbadet? Der kunne blive afholdt projektmøder så medlemmerne kommer med på rejsen ”Helårsbad”
Konklusion på debat:
Den kommende arbejdsgruppe skal arbejde videre med ideerne fra workshop, tidligere medlemmer og generalforsamling 2018.

Der blev spurgt til opråbet fra bestyrelsen om, at foreningen vil lukke, hvis der ikke er flere der melder sig til frivilligt arbejde. Bestyrelsen forklarer på mødet, at der ikke på nogen måde er planer om at lukke foreningen, men at der er brug for aktive frivillige og bestyrelsesmedlemmer hvis det skal være muligt, at en forening af vores størrelse skal kunne fortsætte.

Det blev besluttet, at de øvrige emner under punktet ”Emner til debat” ikke skulle drøftes på generalforsamlingen.

Ad. 4. Forelæggelse af årsregnskab til godkendelse: 
Henrik Lykke-Rasmussen (foreningens revisor) har ikke nogen indvendinger og godkender årsregnskabet. Vi har medlemstilgang. Stigning i rengøring udgifter, da vi har en tredje vogn fra sæsonstart. Fald i drift, da vi ikke har haft så mange driftsproblemer i år. 771.000 i overskud i år. Samlet formue 2,7 mio.

Spørgsmål fra medlem: Hvad sparer vi op til? Vi sparer op til et helårsbad og med en formue vil det blive nemmere at låne penge, at finde samarbejdspartnere fx Københavns kommune etc.

Årsregnskabet blev godkendt af generalforsamlingen.

Ad. 5. Forelæggelse af budget til godkendelse:
Budget for regnskabsår 2018/19 gennemgås af foreningens kasserer. Budgettet indeholder nye poster, herunder telefonpenge til bestyrelsesmedlemmer samt forsikringspræmier til de nye forsikringer. Poster til projektudvikling fastholdes på 150.000 kr., ligesom der sættes penge af til møder i arbejdsgrupperne samt administrationsomkostninger, så det er muligt at give bestyrelsen og arbejdsgrupperne gode forudsætninger for deres arbejde samt i et vist omfang at trække på ekstern hjælp/lønnet arbejdskraft.

Desuden orienterede kasserer om ændring af gebyr for erstatningsarmbånd i forbindelse med mistet nøglearmbånd (hævet fra kr. 100 til kr. 200).

Budgettet blev godkendt af generalforsamlingen.

Ad. 6. Fastsættelse af kontingent: 
Bestyrelsen indstiller, at kontingent og indmeldelsesgebyr fastholdes på det nuværende leje, dvs. kr. 400 i kontingent og kr. 425 i indmeldelsesgebyr. 

Kontingent vedtaget af de fremmødte medlemmer. 

Ad. 7. Beslutning om skattefri godtgørelse til bestyrelsen 2017/18:
Afstemning af telefonpenge med tilbagevirkende kraft til bestyrelsen 2017/18 – Godkendt/Vedtaget af de fremmødte medlemmer.
(Telefonpenge til bestyrelsesmedlemmer fremadrettet er blevet godkendt/vedtaget af de fremmødte medlemmer i forbindelse med godkendelse af budget).

Ad. 8. Behandling af indkomne forslag
Der er ikke modtaget andre forslag til behandling på generalforsamlingen.

Ad. 9. Valg af bestyrelsesmedlemmer og suppleanter: 
Uffe Rasmussen og Kirstine Krarup Hjortshøj er ikke på valg og fortsætter i bestyrelsen.
Kaj Kramer Molbech Pedersen er på valg og genopstiller. 
Sara Esdahl og Pernille Brøgger er ikke på valg og stiller ikke op på ny.
June Tessin har besluttet, at hun træder ud af bestyrelsen efter generalforsamlingen. 

Bestyrelsesmedlemmer valgt ind på generalforsamlingen:
Kaj Kramer Molbech Pedersen (genvalgt), Oliver Gehrke, Ditte Sommer, Denise Ditte Fries, Frederik Johannes Peter Hentze, Lonnie Eilsø og Peter Karkov. 
Suppleant: Grethe Winkler

Ad. 10. Valg af revisor: 
Henrik Lykke-Rasmussen er valgt til Vinterbad Bryggens revisor af de fremmødte medlemmer.

Ad. 11. Eventuelt: 
Spørgsmål fra medlem: Hvor skal frivillig henvende sig hvis de er interesseret i at hjælpe til i foreningen, og vil lidt hjælp også hjælpe.
Hvis man ønsker, at være frivillig i foreningen skal man skrive til foreningens mail: vinterbadbryggen@gmail.com
Alt hjælp, stort som småt vil blive værdsat.
